ΓΡΑΠΤΗ ΕΡΩΤΗΣΗ E-1274/98

υποβολή: Freddy Blak (PSE) προς την Επιτροπή

(29 Απριλίου 1998)

Θέμα: Παρεμπόδιση της είσπραξη διατροφής από χώρες της ΕΕ

Το δανικό κράτος έχει να λάβει 323 εκατομμύρια (1993) ως διατροφές από πατέρες οι οποίοι έχουν μετακινηθεί στο εξωτερικό, αφήνοντας τις γυναίκες και τα παιδιά τους στη Δανία.

Η είσπραξη των χρημάτων αυτών είναι εξαιρετικά δαπανηρή και δυσχερής. Η Γερμανία είναι μία από τις χώρες οι οποίες εμποδίζουν την είσπραξη των χρημάτων. Για παράδειγμα, κάθε έγγραφο το οποίο απευθύνεται στην αρμόδια για τις διατροφές γερμανική αρχή πρέπει να μεταφράζεται από ορκωτό μεταφραστή, γεγονός που καθιστά τη διαδικασία δαπανηρότερη και δυσχερέστερη.

Δεν θεωρεί η Επιτροπή ότι θα πρέπει να βρεθεί μια λύση, έτσι ώστε η είσπραξη χρημάτων που οφείλουν να καταβάλουν στο Δημόσιο πρόσωπα που μετακινούνται μεταξύ κρατών μελών να μην παρεμποδίζεται από επίπονες διαδικασίες που ισχύουν στα διάφορα κράτη μέλη;

Απάντηση της καςGradin εξ ονόματος της Επιτροπής

(24 Ιουλίου 1998)

Οι υποχρεώσεις διατροφής υπάγονται στο πεδίο της σύμβασης των Βρυξελλών του 1968 σχετικά με την αναγνώριση και την εκτέλεση των αποφάσεων στον αστικό και εμπορικό τομέα. Η εν λόγω σύμβαση καθορίζει τους κανόνες δικαιοδοσίας που ισχύουν στον συγκεκριμένο τομέα (άρθρο 5.2), προβλέπει την αυτοδίκαιη αναγνώριση των αποφάσεων που εκδίδονται από τα δικαστήρια και τις αρχές των κρατών μελών που είναι αρμόδια να αποφανθούν επί των αιτήσεων διατροφής και διοργανώνει τη διαδικασία περιαφής εκτελεστηρίου τύπου στις αποφάσεις που εκδίδονται με σκοπό την αναγκαστική εκτέλεσή τους σε κάποιο άλλο κράτος μέλος. Αυτή η σύμβαση, η οποία επικυρώθηκε από όλα τα κράτη μέλη, εφαρμόζεται κατά συνέπεια στις σχέσεις μεταξύ της Δανίας και της Γερμανίας. Εντούτοις, δεν ρυθμίζει όλα τα θέματα της διαδικασίας στο κράτος μέλος στο οποίο οφείλει να εκτελεστεί η απόφαση και επιτρέπει ιδιαίτερα στα κράτη μέλη να αξιώνουν μετάφραση των εγγράφων.

Η αναθεώρηση αυτής της σύμβασης προετοιμάζεται στο πλαίσιο των υπηρεσιών του Συμβουλίου. Στο συγκεκριμένο πλαίσιο, η Επιτροπή υπέβαλε πρόταση αναθεωρημένης σύμβασης(1) με σκοπό ιδιαίτερα να απλουστεύσει και να επιταχύνει το μηχανισμό αναγνώρισης και εκτέλεσης των αποφάσεων, κυρίως στην καθιέρωση ενός πιστοποιητικού, το οποίο συνοδεύει την αρχική απόφαση και παρέχει στην αρχή του κράτους μέλους εκτέλεσης τις απαραίτητες για την εκτέλεση πληροφορίες. Το κατά πόσον είναι ενδεδειγμένο να διατηρηθεί η δυνατότητα να αξιώνεται μετάφραση της απόφασης και των δικαιολογητικών εξετάστηκε κατά τις συζητήσεις στο πλαίσιο των υπηρεσιών του Συμβουλίου χωρίς να έχει ακόμη ληφθεί κάποια απόφαση σχετικά με το συγκεκριμένο θέμα.

Πρέπει να υπενθυμιστεί ότι στο πλαίσιο της πολιτικής συνεργασίας, τα κράτη μέλη συνέταξαν σύμβαση σχετικά με την απλούστευση των διαδικασιών που αφορούν την είσπραξη των διατροφών (1990). Αυτή η σύμβαση, της οποίας κύριο χαρακτηριστικό είναι ο διορισμός, σε κάθε κράτος μέλος, μιας κεντρικής αρχής επιφορτισμένης με την αρμοδιότητα να εντοπίζει τον οφειλέτη της διατροφής, να φροντίζει για την περιαφή εκτελεστηρίου τύπου στην απόφαση και να λαμβάνει όλα τα απαραίτητα μέτρα με σκοπό να διευκολύνει την εκτέλεση της απόφασης, δεν έχει ακόμη επικυρωθεί από όλα τα κράτη μέλη και δεν έχει τεθεί σε ισχύ.

Ορισμένα κράτη μέλη, και ειδικότερα η Δανία και η Γερμανία, έχουν αντιθέτως επικυρώσει τη σύμβαση της Χάγης του 1973 σχετικά με την αναγνώριση και την εκτέλεση των αποφάσεων στον τομέα των υποχρεώσεων διατροφής προς τα τέκνα, καθώς και τη σύμβαση της Νέας Υόρκης του 1956 για την είσπραξη απαιτήσεων στο εξωτερικό. Αυτή η τελευταία σύμβαση, η οποία διοργανώνει επίσης ένα σύστημα κεντρικών αρχών, και η οποία έχει τεθεί σε ισχύ, παρουσιάζει εντούτοις το μειονέκτημα να προβλέπει ότι όλα τα έγγραφα του φακέλου πρέπει να μεταφράζονται, γεγονός που εμποδίζει την καλή εφαρμογή της συνθήκης σε ορισμένες περιπτώσεις.

(1) Έγγρ. COM(97)609.